Washington 20. októbra (TASR) - Americké špeciálne jednotky sa pripravujú na ďalšie pozemné operácie. Vo Washingtone to dnes vyhlásil predseda zboru náčelníkov generálneho štábu, generál Richard Myers, ktorý potvrdil, že špeciálne komandá v piatok absolvovali prvú pozemnú misiu.
Myers, generál letectva, dodal, že "americké sily sú schopné rozmiestniť sa, manévrovať a operovať vo vnúti Afganistanu bez výrazných prekážok zo strany talibanských síl". Podľa Myersa sa americké jednotky momentálne pripravujú na možné ďalšie akcie proti teroristickým cieľom a iným oblastiam, kde sa ukrývajú teroristi.
Na piatkovej akcii sa zúčastnilo asi 100 Rangerov a príslušníkov iných špeciálnych jednotiek. Operácia bola zameraná na získanie spravodajských informácií o hnutí Taliban, prípadne o sieti al-Kajdá. Vojaci sa zamerali na dva ciele.
Jedným z cieľov bolo letisko "na juhu Afganistanu", druhým veliteľské a riadiace stredisko Talibanu pri meste Kandahár, veľký komplex, v ktorom žije aj duchovný líder Talibanu mulla Muhammad Umar, uviedol Myers. Armáda momentálne spracúva získané informácie.
Americkí vojaci narazili v oboch prípadoch na odpor, ktorý generál charakterizoval ako "ľahký". Pri operácii bolo zabitých viacero príslušníkov hnutia Taliban, presný počet nie je podľa generála známy. Žiadneho z lídrov Talibanu, alebo siete al-Kajdá pri akcii nezadržali, toto však nebol primárny cieľ operácie, dodal generál.
Misia bola podľa generála úspešná a splnila svoj cieľ. Nehoda podporného vrtuľníka Black Hawk, ktorý sa zrútil na základni v Pakistane, bola nešťastnou náhodou, tvrdenia Talibanu o zostrelení sú nepravdivé, dodal Myers. Pri nehode, ku ktorej došlo počas nočného pristávania, zahynuli dvaja a zranenia utrpeli traja vojaci. Incident je predmetom vyšetrovania, zrútenie stroja pravdepodobne spôsobili zvírené predmety z pristávacej plochy. Okrem toho sa pri výsadku zranili dvaja vojaci.
K prvej pozemnej akcii došlo takmer dva týždne po tom, čo USA spustili nálety na ciele v Afganistane. Cieľom vojenských akcií je sieť al-Kajdá, založená Usámom bin Ládinom, hlavným podozrivým zo zorganizovania teroristických útokov proti USA z 11. septembra. Americké sily útočia aj na pozície Talibanu, ktorý bin Ládinovi a jeho organizácii poskytol útočisko.